钦定古今图书集成/明伦汇编/氏族典/第248卷 > 张三丰
## 钦定古今图书集成/明伦汇编/氏族典/第248卷 > 张三丰

按《明外史张三丰传》：“三丰，辽东懿州人，名全一，一名
君宝。三丰，其号也。以其不饬边幅，又号张邋遢。颀而
伟，龟形鹤背，大耳圆目，须髯如戟，寒暑唯一衲一蓑，
所啖升斗辄尽，或数日一食，或数月不食，书经目不
忘。尝游武当诸岩壑，时五龙、南岩、紫霄俱毁于兵火，
三丰去荆榛，辟瓦砾，与其徒创草庐居之。已而舍去”，
行游四方，太祖故闻其名。洪武二十四年遣使遍觅
之，不遇。后居宝鸡之金台观。一日自言当辞世，留颂
而逝。县人共棺殓之。及葬，闻棺内有声，启视则复活。
乃游四川，历襄、汉，不常厥处。天顺三年，英宗赐诰赠
为“通微显化真人”，然竟莫测其存亡也。